CELEX: 62008TN0234
Language: el
Date: 2008-06-10 00:00:00
Title: Υπόθεση T-234/08: Προσφυγή της 10ης Ιουνίου 2008 — EuroChem MCC κατά Συμβουλίου

15.8.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 209/58
            
         Προσφυγή της 10ης Ιουνίου 2008 — EuroChem MCC κατά Συμβουλίου
   (Υπόθεση T-234/08)
   (2008/C 209/105)
   Γλώσσα διαδικασίας: η αγγλική
   Διάδικοι
   
      Προσφεύγουσα: EuroChem Mineral and Chemical Company OAO (EuroChem MCC) (Μόσχα, Ρωσία) (εκπρόσωποι: P. Vander Schueren και B. Evtimov, δικηγόροι)
   
      Καθού: Συμβούλιο της Ευρωπαϊκής Ενώσεως
   Αιτήματα της προσφεύγουσας
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει τον κανονισμό (ΕΚ) 238/2008 του Συμβουλίου, της 10ης Μαρτίου 2008, για την περάτωση της μερικής ενδιάμεσης επανεξέτασης, βάσει του άρθρου 11, παράγραφος 3, του κανονισμού (ΕΚ) 384/96, του δασμού αντιντάμπινγκ που επιβάλλεται σε εισαγωγές διαλυμάτων ουρίας και νιτρικού αμμωνίου καταγωγής Ρωσίας, καθόσον επιβάλλει δασμό αντιντάμπινγκ στην προσφεύγουσα, στις θυγατρικές της και στις συνδεόμενες με αυτήν εταιρίες που αναφέρονται στο σημείο 10 του προσβαλλόμενου κανονισμού·
            
         
               —
            
            
               να διατάξει τα αρμόδια κοινοτικά όργανα, ενόψει της σοβαρότητας των παραβάσεων του κοινοτικού δικαίου, να αναστείλουν την επιβολή δασμού αντιντάμπινγκ στην προσφεύγουσα, στις θυγατρικές της και στις συνδεόμενες με αυτήν εταιρίες μέχρις ότου τα κοινοτικά όργανα λάβουν τα αναγκαία μέτρα για να συμμορφωθούν με την απόφαση του Πρωτοδικείου·
            
         
               —
            
            
               να καταδικάσει το Συμβούλιο στα δικαστικά έξοδα.
            
         Ισχυρισμοί και κύρια επιχειρήματα
   Η προσφεύγουσα, Ρώσος παραγωγός-εξαγωγέας διαλυμάτων ουρίας και νιτρικού αμμωνίου, ζητεί την ακύρωση, βάσει του άρθρου 230 ΕΚ, του κανονισμού (ΕΚ) 238/2008 του Συμβουλίου (1) (ο προσβαλλόμενος κανονισμός).
   Προς στήριξη της προσφυγής της, η προσφεύγουσα προβάλλει ένα κύριο λόγο, διαιρούμενο σε τρία σκέλη. Η προσφεύγουσα φρονεί ότι τα κοινοτικά όργανα εσφαλμένα καθόρισαν την κανονική αξία που εφαρμόζεται ως προς αυτήν, πράγμα που οδήγησε σε τεχνητή αύξηση· προέβησαν σε εσφαλμένη σύγκριση με την τιμή εξαγωγής και κατά συνέπεια εσφαλμένα κατέληξαν στην ύπαρξη ντάμπινγκ, κατά παράβαση των άρθρων 1 και 2 του βασικού κανονισμού (2), διαπράττοντας σειρά προφανών σφαλμάτων εκτιμήσεως και παραβιάζοντας τις θεμελιώδεις αρχές του κοινοτικού δικαίου. Οι παραβάσεις αυτές είχαν ως άμεση συνέπεια, κατά την προσφεύγουσα, την αδικαιολόγητη περάτωση της ενδιάμεσης επανεξέτασης χωρίς τροποποίηση του μέτρου αντιντάμπινγκ καθόσον την αφορά.
   Ειδικότερα, η προσφεύγουσα ισχυρίζεται, με το πρώτο σκέλος του ισχυρισμού της, ότι τα κοινοτικά όργανα διέπραξαν νομικά σφάλματα και παρέβησαν το άρθρο 2, παράγραφοι 3 και 5, του βασικού κανονισμού, διότι δεν έλαβαν υπόψη σημαντικό μέρος του κόστους παραγωγής της προσφεύγουσας με το δικαιολογητικό ότι δεν ήταν αξιόπιστο και/ή εφαρμόζοντας de facto μεθοδολογία μη σύμφωνη προς την οικονομία αγοράς προκειμένου να καθορίσουν το μεγαλύτερο τμήμα της κανονικής αξίας για την προσφεύγουσα.
   Με το δεύτερο σκέλος του ισχυρισμού της, η προσφεύγουσα προβάλλει ότι η Επιτροπή, αφού αποφάσισε να προβεί στην προσαρμογή της τιμής του φυσικού αερίου, παρέβη το άρθρο 2, παράγραφος 5, δεύτερη περίοδος, του βασικού κανονισμού και/ή διέπραξε προφανές σφάλμα εκτιμήσεως. Εξάλλου, η προσφεύγουσα διατείνεται ότι η Επιτροπή επέδειξε έλλειψη λογικής συνοχής εφαρμόζοντας προσαρμογή της τιμής του φυσικού αερίου βάσει της ενδοκοινοτικής τιμής στο Waidhaus (Γερμανία) και χωρίς να αφαιρέσει από το ποσό της προσαρμογής το 30 % του ρωσικού εξαγωγικού δασμού.
   Με το τρίτο σκέλος του ισχυρισμού της, η προσφεύγουσα υποστηρίζει ότι τα κοινοτικά όργανα παρέβησαν το άρθρο 2, παράγραφος 10, του βασικού κανονισμού και διέπραξαν προφανές σφάλμα εκτιμήσεως των περιστατικών διότι δεν αφαίρεσαν από την τιμή εξαγωγής της προσφεύγουσας τα έξοδα πωλήσεως στον πρώτο ανεξάρτητο πελάτη, τις διοικητικές δαπάνες και άλλα γενικά έξοδα, καθώς και τις προμήθειες στις συνδεόμενες με αυτήν εταιρίες, οι οποίες αποτελούν μέρος της οικονομικής μονάδας της προσφεύγουσας και του τμήματος πωλήσεων.
   
      (1)  Κανονισμός (ΕΚ) 238/2008 του Συμβουλίου, της 10ης Μαρτίου 2008, για την περάτωση της μερικής ενδιάμεσης επανεξέτασης, βάσει του άρθρου 11, παράγραφος 3, του κανονισμού (ΕΚ) 384/96, του δασμού αντιντάμπινγκ που επιβάλλεται σε εισαγωγές διαλυμάτων ουρίας και νιτρικού αμμωνίου καταγωγής Ρωσίας (ΕΕ L 75, της 18.3.2008, σ. 14).
   
      (2)  Κανονισμός (ΕΚ) 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (ΕΕ L 56, της 6.3.1996, σ. 1).